b'\n_START_ARTICLE_\nVelikola\xc5\xa1ka kulturna pot\n_START_PARAGRAPH_\nVelikola\xc5\xa1ka kulturna pot je kro\xc5\xbena pot, ki povezuje rojstne kraje Frana Levstika, Josipa Stritarja in Primo\xc5\xbea Trubarja ter \xc5\xa1tiri razli\xc4\x8dne katoli\xc5\xa1ke cerkve v ob\xc4\x8dini, ki so posve\xc4\x8dene Marijinemu rojstvu, sv. Roku, Janezu Krstniku in Devici Mariji._NEWLINE_Na pomembnej\xc5\xa1ih mestih poti stojijo informacijske table. Pot, za katero skrbi Planinsko dru\xc5\xa1tvo Velike La\xc5\xa1\xc4\x8de, je dolga 15 kilometrov in ozna\xc4\x8dena s planinskimi markacijami ter oznakami v obliki odprte knjige. Zanjo bomo porabili okrog pet ur zmerne hoje, z nezahtevnimi vzponi in spusti je primerna tudi za dru\xc5\xbeine. Z nekaj ovinki jo lahko prevozimo s kolesom ali avtom. Prva trasa je bila urejena leta 1978, dana\xc5\xa1njo obliko je dobila 1993. Vsakoletni pohod je tisto soboto, ki je najbli\xc5\xbeja 8. juniju (rojstni dan Primo\xc5\xbea Trubarja in ob\xc4\x8dinski praznik).\n_START_SECTION_\nOpis poti\n_START_PARAGRAPH_\nV Velikih La\xc5\xa1\xc4\x8dah na vrhu vzpetine stoji cerkev Marijinega rojstva, ki je bila na ru\xc5\xa1evinah stare dograjena leta 1857. Pred cerkvijo stoji Levstikov spomenik, ki je bil postavljen dve leti po njegovi smrti. V bli\xc5\xbeini je ob glavni cesti proti Ko\xc4\x8devju Levstikov dom, kjer sta urejeni njegova in Stritarjeva spominska soba._NEWLINE_Iz Velikih La\xc5\xa1\xc4\x8d se pot vzpne na hrib, kjer je cerkev svetega Roka (zgrajena 1550). Preko Srobotnika se spusti v dolino, sledi rahel vzpon do Levstikovih Retij. Lipe, pod katero je Mo\xc4\x8dilar Levstiku pripovedoval zgodbe, ni ve\xc4\x8d, ostal je delno prenovljen Ilijev kozolec s konca 18. stoletja, pod katerim je po pripovedi Levstik pisal Martina Krpana. Levstikova rojstna hi\xc5\xa1a je simboli\xc4\x8dno ozna\xc4\x8dena z ohranjenimi vrati stare hi\xc5\xa1e, s spominsko plo\xc5\xa1\xc4\x8do in doprsnim kipom._NEWLINE_Iz Retij pot po deloma gozdni in travnati poti pripelje na Podvalo. Pod hribom je Dvorska vas s cerkvijo Janeza Krstnika (1722). Na Mali Slevici je kri\xc5\xbei\xc5\xa1\xc4\x8de poti proti Karlovici, Slemenom, Veliki Slevici in Velikim La\xc5\xa1\xc4\x8dam. Bojda so na tem kri\xc5\xbei\xc5\xa1\xc4\x8du v 12. stoletju stale vislice. Pot se nadaljuje proti Veliki Slevici, kjer je Marijina cerkev. Legenda pravi, da je Marija pregnala Turke, na kamniti plo\xc5\xa1\xc4\x8di pred vhodom v cerkev pa so sledovi konjskega kopita in bi\xc4\x8da tur\xc5\xa1kega vojaka. Zgodbo je uporabil Josip Stritar v pesnitvi Turki na Slevici._NEWLINE_Pot za cerkvijo zavije v gozd, za katerim se odpre pogled na gri\xc4\x8de in doline ter Podsmreko, rojstno vas Josipa Stritarja. Njegove rojstne hi\xc5\xa1e ni ve\xc4\x8d, na steni nove hi\xc5\xa1e je vzidana spominska plo\xc5\xa1\xc4\x8da in Stritarjev relief, ohranjena je lesena ka\xc5\xa1\xc4\x8da iz Stritarjevih \xc4\x8dasov. Pot se nadaljuje do Brankovega, se vzpne na Ulako, nato pa preko Podulake in Prhajevega do Pu\xc5\xa1\xc4\x8d. Asfaltna pot se nadaljuje v gozdno, po kateri prispemo do Ra\xc5\xa1ice, rojstnega kraja Primo\xc5\xbea Trubarja. Trubarjeva doma\xc4\x8dija, ki je bila v 16. stoletju v lasti Trubarjevih sorodnikov, je urejena v spominsko hi\xc5\xa1o. Ob kri\xc5\xbei\xc5\xa1\xc4\x8du je tudi spomenik Trubarju in slovenski knjigi, ob njem sta \xc5\xa1e spomenik NOB in osamosvojitvi Slovenije. Z Ra\xc5\xa1ice se lahko vrnemo v Velike La\xc5\xa1\xc4\x8de ali podalj\xc5\xa1amo izlet do gradu Turjak.'